Valtiovarainministeriö
valtiovarainministerio@vm.fi

Viite: lausuntopyyntönne 17.1.2014 / VM149:00/2013

Lausunto luonnoksesta kuntarakennelain muuttamisesta

Vihreä liitto rp. kiittää mahdollisuudesta antaa lausunto kuntarakennelain muuttamisesta.

Viime vuonna voimaan astuneeseen kuntarakennelakiin ollaan tekemässä täydennystä, joka mahdollistaisi valtioneuvoston toimivallan laajennuksen kuntien yhdistämisessä eli niin sanotut pakkoliitospykälät. Näiden soveltaminen on rajattu yhdeksään suureen yli 100 000 asukkaan kaupunkiseutuun, joilla on tällä hetkellä yhteensä 33 kuntaa. 

Rajaus perustuu niin sanottuihin kaupunkiseutukriteereihin, jotka ovat työpaikkaomavaraisuus-, työssäkäynti-, lähitaajama-, asuntomarkkina- ja alueen taloudellinen eriytymisperuste. Jos näistä neljä täyttyy tai yhtenäinen keskustaajama ulottuu kuntarajan yli, voidaan toimittaa erityinen kuntajakoselvitys.

Kaupunkiseutuperusteet kuvaavat maankäyttöön, asumiseen, liikenteeseen ja segregaatioon liittyviä seikkoja ja ongelmia. Niiden perusteella hahmottuu kaupunkiseutuja, jotka toiminnallisesti nojautuvat keskuskaupunkiin ja joiden väestörakenne on eriytynyt tai eriytymässä. Oletuksena on, että kyseessä olevat seudut toimisivat paremmin, jos kuntarajoja ei olisi.

Tavoitteena on luoda nykyistä paremmat edellytykset maankäytön, asumisen ja liikennejärjestelmän suunnittelulle toiminnallisesti yhtenäisille kaupunkiseuduille. Samalla paranevat mahdollisuudet torjua alueellista eriytymistä sekä sosiaalisessa että taloudellisessa mielessä.

Tässä yhteydessä vihreät haluavat tuoda esiin, että monilla seuduilla samoihin kuntarakennelain tavoitteisiin olisi mahdollista päästä myös muilla tavoin, erityisesti kaksiportaisen seutuhallintomallin avulla. Tällaiselle vaihtoehdolle on syytä antaa mahdollisuus, etenkin mikäli alueen kunnat ovat sellaiseen oma-aloitteisesti valmiita. Kyseessä olisi vastaava hallintomalli, jota paraikaa suunnitellaan metropolialueelle. Se ei tarkoittaisi hallinnon lisääntymistä, vaan selkeyttämistä ja demokratisointia: lukuisista päällekkäisistä ja limittäisistä kuntayhtymistä voisi luopua ja hoitaa koko seutua koskevista asioista päättäminen yhdessä seutuhallinnossa, paikallisista asioista päättäminen kunnissa. Tämän vaihtoehdon edellytys on suorilla vaaleilla valittava seutuvaltuusto. Vihreiden mielestä on hyvä, että erityisessä kuntajakoselvityksessä on yhdessä kuntien kanssa käytävä läpi erilaiset, myös vaihtoehtoiset tavat saavuttaa kuntarakennelain tavoitteet. 

Kuntarakennelain täydennyksen niin kutsuttujen pakkoliitospykälien käytön kynnystä on valmistelun aikana nostettu, mitä vihreät pitävät hyvänä asiana. Täydennys on luonteeltaan ns. perälauta, ja on mahdollista ja jopa toivottavaa, ettei sitä olisi tarpeen koskaan käyttää. Vapaaehtoisuudella saadaan parempia tuloksia kuin pakolla. Vihreät pitävät kuitenkin tarpeellisena sitä, että perälauta on kaiken varalta olemassa, mikäli alueiden kestävä kehitys, kuntalaisten välinen tasa-arvo sekä koko seudun menestyminen eivät ole muulla tavoin turvattavissa.

Pakkoliitokset ovat joka tapauksessa näiden pykälien mukaan monen mutkan takana: erityisen kuntajakoselvittäjän on ehdotettava liitosta, ja jos joku kunnista vastustaa, voi valtioneuvosto määrätä alueellisen kansanäänestyksen asiasta. Jos kansanäänestyksen tulos on kuntaliitosta puoltava, valtioneuvosto voi määrätä kuntaliitoksen tehtäväksi, mikäli sille on painavat perusteet. 

Pakkoliitoksen toteuttaminen on siis pitkän prosessin tulos, ja jokaisessa vaiheessa päättävällä taholla on harkintavaltaa. Lisäksi valtioneuvoston päätöksestä on mahdollisuus valittaa.

Hallituksen esitysluonnokseen sisältyy laajahko vaikutusarviointi, joka kuitenkin on enimmäkseen varsin yleispiirteinen. Tämä on sikäli ymmärrettävää, että lopulliset vaikutukset riippuvat paljolti siitä, millaisia päätöksiä kuntaliitoksen jälkeen kaupunkiseuduilla tehdään.

Painavimmat myönteiset vaikutukset näyttäisivät ilmenevän maankäytön, asumisen ja liikenteen puolella, mikä pitkällä aikavälillä tulisi näkymään yhdyskuntarakenteen eheytymisenä ja myös vahvempana kuntataloutena. Nämä ovat yhdenmukaiset kuntarakennelain tavoitteiden kanssa. Kaupunkiseutujen yhdentyminen antaa myös paremmat edellytykset joukkoliikenteen järjestämiselle.

Vihreät haluavat kiinnittää huomiota demokratiavaikutuksiin: kuntakoon kasvaessa on erityisen huolta kannettava asukkaiden vaikutusmahdollisuuksista. Kuntaliitosten yhteydessä on varhaisimmasta valmisteluvaiheesta alkaen aina kuljettava mukana ei vain lähidemokratian turvaaminen, vaan myös sen vahvistaminen. Erilaisia suoran vaikuttamisen muotoja on kehitettävä, mutta kuntalain muuttamisen yhteydessä on vaaleilla valittavien kunnanosavaltuustojen perustaminen mahdollistettava.

Lausunto on hyväksytty puoluehallituksen kokouksessa 15.3.2014.